Eksman in hof ná moord op vrou in apteek | Netwerk24
Deur Cara-Lee Dorfling 27 Februarie 2020 10:51
Die eksman van die vrou wat in 'n apteek op Joubertina vermoor is, het Donderdag vlugtig in die plaaslike landdroshof verskyn.
Met boeie om sy enkels het Marthinus Wessel van der Linde (46) by die hof ingestap. Hy staan tereg op die moord van Maritza van der Linde (43), wat Dinsdagoggend in Kloof Apteek op die dorp vermoor is.
Na bewering het die beskuldigde Maritza in die apteek gegryp en die res van die personeel beveel om die gebou te verlaat. Maritza is toe blykbaar na 'n kantoor geneem waar haar ma, Drusille Vorster (61), besig was om te werk in die apteek. Hier is Vorster een keer met 'n mes gesteek, maar het oorleef. Maritza is verskeie kere met die mes gesteek en is in die apteek dood.
Marthinus Wessel van der Linde staan Donderdag in die beskuldigdebank van die landdroshof in Joubertina. Foto: Lulama Zenzile
Die polisie het Van der Linde by die apteek aangekeer.
Van der Linde het Donderdagoggend aan Liesl Debbes, staatsaanklaer, gesê hy sal die Suid-Afrikaanse Regshulp gebruik en beoog om vir borgtog aansoek te doen.
Gedurende die hofsitting het landdros André Aucamp die saak tot 30 Maart vir verdere ondersoek uitgestel.
Van der Linde sal in die St. Albans-gevangenis, aan die buitewyke van Port Elizabeth, tot sy volgende hofverskyning aangehou word.